### NN 11/2019 (30.1.2019.), Pravilnik o izmjenama i dopunama Pravilnika o Stalnom arbitražnom sudištu pri Hrvatskoj gospodarskoj komori

Hrvatska gospodarska komora

234

Na temelju članka 19. stavka 4. Zakona o Hrvatskoj gospodarskoj komori (»Narodne novine« broj 66/91, 73/91) i članka 21. Statuta Hrvatske gospodarske komore (»Narodne novine« broj 39/2016) Skupština Hrvatske gospodarske komore na 10. sjednici 12. prosinca 2018. godine donosi

PRAVILNIK

O IZMJENAMA I DOPUNAMA PRAVILNIKA O STALNOM ARBITRAŽNOM SUDIŠTU PRI HRVATSKOJ GOSPODARSKOJ KOMORI

Članak 1.

Članak 1. Pravilnika o Stalnom arbitražnom sudištu pri Hrvatskoj gospodarskoj komori (»Narodne novine« broj 50/2017) mijenja se i glasi:

»Pri Hrvatskoj gospodarskoj komori djeluje Stalno arbitražno sudište (dalje u tekstu:

Sudište).

Sudište je neovisno u svome radu.

Sjedište Sudišta je u Zagrebu.

Sudište može imati regionalne centre u sjedištima drugih županijskih komora Hrvatske gospodarske komore.

Sudište ima svoj pečat s natpisom »Stalno arbitražno sudište pri Hrvatskoj gospodarskoj komori« i znakom Hrvatske gospodarske komore i Sudišta.

Sudište koristi naziv »Stalno arbitražno sudište pri Hrvatskoj gospodarskoj komori«.

Sudište u inozemnoj korespondenciji može koristiti i engleski naziv Sudišta – »Permanent Arbitration Court at the Croatian Chamber of Economy«.

Sudište ima svoj logo.«

Članak 2.

Iza članka 1. dodaje se novi članak 1. a) koji glasi:

Članak 1.a)

»Sudište može, na zahtjev stranaka i uz uplatu odgovarajuće pristojbe prema važećoj Odluci o troškovima u postupcima arbitraže, pružiti tehničku i organizacijsku potporu i u ad hoc arbitražama.

Ovlaštenik imenovanja Sudišta može, na zahtjev stranaka i uz uplatu odgovarajuće pristojbe prema važećoj Odluci o troškovima u postupcima arbitraže, djelovati kao ovlaštenik imenovanja u ad hoc arbitražnim postupcima te u drugim vrstama postupaka, uz odgovarajuću primjenu važećeg Pravilnika o arbitraži pri Stalnom arbitražnom sudištu Hrvatske gospodarske komore.«

Članak 3.

Članak 3. mijenja se i glasi:

»Predsjedništvo Sudišta ima do devet članova: predsjednika, do tri potpredsjednika članove bez posebne funkcije. Ukupan broj članova Predsjedništva je neparan. Članove Predsjedništva imenuje Upravni odbor Hrvatske gospodarske komore, na četiri godine.«

Članak 4.

U članku 4. stavak 1. mijenja se i glasi:

»Kad Predsjedništvo na temelju odredaba ovog Pravilnika ili drugog općeg akta Hrvatske gospodarske komore samostalno odlučuje o nekoj stvari, za pravovaljano odlučivanje potrebno je da njegovoj sjednici prisustvuje većina članova s time da sjednici prisustvuje predsjednik ili potpredsjednik.«

Članak 5.

U članku 6. dodaje se novi stavak 3. koji glasi:

»Liste arbitara iz stavka 1. ovog članka objavljuju se u »Narodnim novinama« i na mrežnoj stranici Sudišta. Sudište je ovlašteno na svojoj mrežnoj stranici, na zahtjev arbitra koji je na važećoj listi arbitara Sudišta objavljenoj u »Narodnim novinama«, ažurirati podatke o arbitru.«

U članku 6. dodaje se novi stavak 4. koji glasi:

»Sudište može imati listu počasnih arbitara koju utvrđuje Upravni odbor Hrvatske gospodarske komore na prijedlog Predsjedništva Sudišta, u pravilu iz redova umirovljenih sudaca državnih sudova, profesora pravnih fakulteta, odvjetnika, pravnika u gospodarstvu i drugih umirovljenih osoba koje su bile aktivni arbitri Sudišta. Ovlaštenik imenovanja Sudišta može imenovati arbitra s liste počasnih arbitara Sudišta.«

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-02/18-01/06
 Urbroj: 311-05-18-08
 Zagreb, 12. prosinca 2018.

Predsjednik
 Luka Burilović, v. r.